b'\n_START_ARTICLE_\nNylatinsk planspr\xc3\xa5k\n_START_SECTION_\nFra Latino Sine Flexione til Interlingua/IALA\n_START_PARAGRAPH_\nLatino Sine Flexione, seinere omd\xc3\xb8pt til Interlingua, valgte en annen vei: \xc3\x85 ta det latinske ordforr\xc3\xa5det, b\xc3\xa5de det gamle og det nylatinske vitenskapelige, og erstatte den gamle latinske grammatikken med moderne grammatkk forenkla til det ytterste._NEWLINE_Ido, en reform av Esperanto fra 1907, var ogs\xc3\xa5 et skritt i nylatinsk retning. Blant  kritikken som skaperne av Ido tok hensyn til var at Esperanto hadde for mange \xc2\xabikke-internasjonale ord\xc2\xbb. St\xc3\xb8tten til Ido-reformen var sterk blant intellektuelle i Frankrike, og Ido bytta ut en del ord av ikke-latinsk opphav, noen ganger med ord som l\xc3\xa5 n\xc3\xa6r franske former. Reglene for trykket i uttalen blei ogs\xc3\xa5 gjort mer kompliserte for \xc3\xa5 tiln\xc3\xa6rme uttalen moderne romanske spr\xc3\xa5k._NEWLINE_Ido var likevel en skuffelse for de mest konsekvente nylatinerne. P\xc3\xa5 1920-tallet blei det lansert to nye spr\xc3\xa5k som l\xc3\xa5 n\xc3\xa6rmere deres oppfatning:_NEWLINE_Occidental i 1922 (i 1949 omd\xc3\xb8pt til Interlingue) var ansett som det mest vellykte nylatinske spr\xc3\xa5ket til da._NEWLINE_Dette spr\xc3\xa5ket gikk lengre i naturalistisk retning enn b\xc3\xa5de Idiom Neutral og Ido. Naturalistisk i litteraturen om planspr\xc3\xa5k betydde vilje til \xc3\xa5 godta uregelmessigheter og unntak n\xc3\xa5r det gjelder grammatikk, stavem\xc3\xa5te osv. for \xc3\xa5 oppn\xc3\xa5 st\xc3\xb8rre likhet mellom det nye kunstspr\xc3\xa5ket og de naturlige spr\xc3\xa5kene som det bygger p\xc3\xa5._NEWLINE_Novial lansert i 1928 hadde noe mindre suksess._NEWLINE_B\xc3\xa5de skaperen av Occidental, Edgar von Wahl, og opphavsmannen til Novial, Otto Jespersen var beundrere av regulariteten i Zamenhofs Esperanto og fors\xc3\xb8kte i utgangspunktet \xc3\xa5 ta den med seg inn i sine spr\xc3\xa5k. Men begge lot etterhvert spr\xc3\xa5kene underg\xc3\xa5 spr\xc3\xa5kreformer der die i nauralismens navn tillot flere unntak og uregelmessigheter for \xc3\xa5 gj\xc3\xb8re dem likere de naturlige romanske spr\xc3\xa5kene._NEWLINE_Interlingua/IALA, lansert i 1951 etter et stort forberedelsesarbeid fra The International Auxilliary Language Association, representerer et topp-punkt p\xc3\xa5 denne historiske utviklinga._NEWLINE_Det har et ordforr\xc3\xa5d som er bygd p\xc3\xa5 de s\xc3\xb8reuropeiske romanske spr\xc3\xa5kene, og tar inn i grammatikken, stavem\xc3\xa5ter, uttale osv en del unntak og uregelmessigheter som gj\xc3\xb8r at spr\xc3\xa5ket godt kan forveksles med en dialekt av et s\xc3\xb8reuropeisk naturlig spr\xc3\xa5k._NEWLINE_N\xc3\xa5r m\xc3\xa5let er \xc3\xa5 lage en forenklet kompromiss-utgave av de s\xc3\xb8reuropeiske latinske spr\xc3\xa5kene, g\xc3\xa5r det neppe an \xc3\xa5 gj\xc3\xb8re det noe bedre enn IALAs spr\xc3\xa5k Interlingua.\n_START_SECTION_\nForslag til et nylatinsk kreolspr\xc3\xa5k\n_START_PARAGRAPH_\nLingua Franca Nova lansert p\xc3\xa5 Internett i 1998, er et nylatinsk spr\xc3\xa5k som velger en annen vei._NEWLINE_Ordforr\xc3\xa5det bygger p\xc3\xa5 de st\xc3\xb8rste vesteuropeiske romanske spr\xc3\xa5kene inklusive katalansk._NEWLINE_Grammatikken bygger p\xc3\xa5 den nyeste kunnskapen om grammatikken til kreolspr\xc3\xa5k, som ikke var kjent for 50 \xc3\xa5r siden._NEWLINE_Grammatikken er ekstremt enkel, isolerende og regelrett, staving og orduttale er ogs\xc3\xa5 strengt regelrett._NEWLINE_M\xc3\xa5lsettinga er \xc3\xa5 skape et enkelt, sv\xc3\xa6rt lett forst\xc3\xa5elig og l\xc3\xa6rbart nylatinsk kreolspr\xc3\xa5k._NEWLINE_Naturlige latinske keolspr\xc3\xa5k har oppst\xc3\xa5tt naturlig hele tida siden romertida, og de moderne romanske spr\xc3\xa5kene har oppst\xc3\xa5tt gjennom slike kreoliseringsprosesser. Slike spr\xc3\xa5k oppst\xc3\xa5r og konsoliderer seg fortsatt i dag, som nasjonalspr\xc3\xa5kene ayitien p\xc3\xa5 Haiti og papiamento p\xc3\xa5 Cura\xc3\xa7ao og Aruba._NEWLINE_Det har tilmed v\xc3\xa6rt spekulert p\xc3\xa5 om portugisiske handelsfolk og misjon\xc3\xa6rer systematisk spredde et slags kreolisert portugisisk med et minimalt ordforr\xc3\xa5d og forenkla grammatikk  da de begynte \xc3\xa5 kolonisere verden._NEWLINE_Skaperne av Lingua Franca Nova kan derfor gj\xc3\xb8re krav p\xc3\xa5 at deres form for nylatin er like naturalistisk som for eksempel Interlingua/IALA.'